# சிலாங்கூர் சுல்தான் சுலைமான்


**சுல்தான் சுலைமான்** அல்லது **சுல்தான் அலாவுடீன் சுலைமான் சா** (ராஜா சுலைமான்) GBR; GCMG; KCVO (ஆங்கிலம்: *Sultan Sir Alaeddin Sulaiman Shah*; மலாய்: *Sultan Sir Alaeddin Sulaiman Shah Ibni Almarhum Raja Muda Raja Haji Musa*; (சாவி:; சீனம்: 苏丹阿拉丁·苏莱曼·沙爵士) (11 செப்டம்பர் 1863 – 31 மார்ச் 1938) என்பவர் 1898 முதல் 1938 வரையில் சிலாங்கூர் சுல்தான் பதவி வகித்தவர்; மற்றும் 5-ஆவது சிலாங்கூர் சுல்தான் ஆவார். சுல்தானாக முடிசூட்டப் படுவதற்கு முன்பு அவர் ராஜா சுலைமான் என்று அழைக்கப்பட்டார்.  

சுல்தான் சுலைமான் 1912-ஆம் ஆண்டு ஐக்கிய இராச்சியத்தால் KCMG விருது; பின்னர் 1929-ஆம் ஆண்டு GCMG விருது; ஆகிய விருதுகளுடன் **சர்** என்ற சிறப்புடன் சிறப்பிக்கப்பட்டார்.  

சுலைமானின் ஆட்சியின் போது, ​​சிலாங்கூர், மலாய் தீபகற்பத்தின் நான்கு கூட்டமைப்பான மலாயா கூட்டமைப்பு மாநிலங்கள் எனும் அமைப்பில் சேர்க்கப்பட்டது. பேராக், நெகிரி செம்பிலான், சிலாங்கூர், பகாங் ஆகிய மாநிலங்கள் அந்தக் கூட்டமைப்பின் 4 உறுப்பு மாநிலங்களாக இருந்தன. இந்த அமைப்பு 1895-ஆம் ஆண்டு பிரித்தானிய அரசாங்கத்தால் நிறுவப்பட்டது; அந்த அமைப்பு 1946-ஆம் ஆண்டு வரை நீடித்தது.  

இசுதானா ஆலாம் சா *(Istana Alam Shah)* 1905-ஆம் ஆண்டு கட்டப்பட்டது. சுல்தான் சுலைமான் 1938-இல் இறக்கும் வரையில் அந்த அரண்மனையில் வசித்து வந்தார்.  

## அரியணை சர்ச்சை

சுல்தான் அலாவுதீன் சுலைமானுக்கு பிள்ளைகள் பலர் இருந்தனர். அவரது முதல் மூன்று மகன்கள் தெங்கு மூசா எடின் *(Tengku Musa Heddin)*, தெங்கு படார் சா மற்றும் இசாமுதீன் ஆலாம் சா *(Tengku Alam Shah)* ஆவார்கள்.  

முதல் இரண்டு மகன்களும் சுல்தான் அலாவுதீன் சுலைமானின் அரசத் துணைவியாரான, கெடா அரச குடும்பத்தைச் சேர்ந்த தெங்கு அம்புவான் பாதுக்கா செரி மகாராம் *(Tengku Ampuan Maharum)* பிள்ளைகள் ஆவார்கள். 1903-ஆம் ஆண்டில், தெங்கு மூசா எடின், சிலாங்கூர் மாநிலத்தின் தெங்கு மகோத்தாவாக *(Tengku Mahkota)* நியமிக்கப்பட்டார்; மேலும் 1920-ஆம் ஆண்டில் ராஜா மூடா *(Raja Muda)* என பதவி உயர்வு பெற்றார்.  

இருப்பினும், பிரித்தானிய பிரதிநிதி, தியோடர் சாமுவேல் ஆடம்ஸ் *(Theodore Samuel Adams)* (1885–1961; 1935–1937 பதவியில்) என்பவரின் தூண்டுதலின் பேரில், தெங்கு மூசா எடின் 1934-இல் "தவறான நடத்தை" எனும் குற்றச்சாட்டில் *ராஜா மூடா* பதவியில் இருந்து நீக்கப்பட்டார்.  

## தெங்கு மூசா எடின்

தெங்கு மூசா எடின் சூதாட்டத்தில் நாட்டம் கொண்டவர்; ஒரு வீண்செலவாளி; மற்றும் ஊதாரி என்றும் பிரித்தானிய பிரதிநிதி ஆடம்ஸ் குற்றம் சாட்டினார். இருப்பினும், சிலாங்கூரில் உள்ள மலாய்க்காரர்கள் பலர், தெங்கு மூசா எடினின் பதவி நீக்கத்திற்கான உண்மையான காரணம், பிரித்தானிய பிரதிநிதி ஆடம்ஸின் உத்தரவுகளைப் பின்பற்ற தெங்கு மூசா எடின் மறுத்ததே என்று நம்பினர்.  

தெங்கு மூசா எடின் பதவி நீக்கம் தொடர்பாக சுல்தான் சுலைமான் வருத்தம் அடைந்தார். ஐக்கிய இராச்சியத்தின் குடியேற்றவிய நாடுகளுக்கான வெளியுறவுத்துறைச் செயலாளரிடம் கூட சுல்தான் சுலைமான் கோரிக்கை வைத்தார். மேலும் இலண்டனில் அவருடன் நேரடியாக இந்த பிரச்சினையைப் பற்றியும் விவாதித்தார். இருப்பினும் தெங்கு ஆலாம் சா, சிலாங்கூர் மாநிலத்தின் ராஜா மூடாவாக அறிவிக்கப்பட்டார். இந்த நியமனம் சூலை 20, 1936 அன்று நடந்தது.  

சுல்தான் சுலைமான் இறந்த நான்கு நாட்களுக்குப் பிறகு, 1938 ஏப்ரல் 4-ஆம் தேதி, இசாமுதீன் ஆலாம் சா, சிலாங்கூர் சுல்தானாக அறிவிக்கப்பட்டார். சனவரி 26, 1939 அன்று, கிள்ளான், இசுதானா மகோத்தா புரி எனும் கிள்ளான் அரச அரண்மனையில், தெங்கு ஆலாம் சாவிற்கு முடிசூட்டப்பட்டது. அப்போது தெங்கு கிளானா ஜெயா புத்ரா எனும் பதவியில் இருந்த தெங்கு மூசா எடின் முடிசூட்டு விழாவிற்குத் தலைமை தாங்கினார்.  

## வாழ்க்கை

சுல்தான் சுலைமான் பதினொரு முறை திருமணம் செய்து கொண்டார். இவருக்கு 44 பிள்ளைகள்; 26 மகன்கள் மற்றும் 18 மகள்கள்.  

### முதல் மனைவி
அவர் முதன்முதலில் 1891 மார்ச் 15 அன்று கெடாவைச் சேர்ந்த தெங்கு அம்புவான் பதுக்கா செரி நெகாரா துங்கு மகாரம் பிந்தி துங்கு சியாவுதீன் தெங்கு குடின் *(Tengku Ampuan Paduka Seri Negara Tunku Maharum binti Tunku Ziauddin @ Tengku Kudin of Kedah)* என்பவரை மணந்தார். தெங்கு அம்புவான் பாதுக்கா செரி மகாராம் சுல்தான் சுலைமானின் அரச மனைவியானார்.  

இவர்களுக்கு ஐந்து பிள்ளைகள்; ஒரு மகன் மற்றும் நான்கு மகள்கள். அவர்களின் நான்கு மகள்களும் நவம்பர் 4, 1903 அன்று தெங்கு புத்திரி *(Tengku Puteri)* என்ற பட்டத்தைப் பெற்றனர். இவர்களின் ஒரே மகன் தெங்கு மூசா எடின் (1893–1955); பின்னர், ஏழாவது சிலாங்கூர் சுல்தான் ஆனார். தெங்கு அம்புவான் பதுக்கா செரி நெகாரா துங்கு மகாரம் 1908-ஆம் ஆண்டு காசநோயால் காலமானார்.  

### இரண்டாவது மனைவி

அடுத்து இரண்டாவதாக, அவர் 1895-இல், சிக் அசுனா @ அமினா பிந்தி பிலாங் *(Cik Hasnah @ Aminah binti Pilon)* என்பவரை மணந்தார். இவர்களுக்கு நான்கு பிள்ளைகள்; இரண்டு மகன்கள் மற்றும் இரண்டு மகள்கள். இவர்களின் இரண்டாவது மகன் சுல்தான் சர் இசாமுதீன் ஆலாம் சா (தெங்கு ஆலாம் சா) *(Tengku Alam Shah)* (1898–1960); சிலாங்கூரின் ஆறாவது சுல்தான்; மலேசியாவின் இரண்டாவது யாங் டி-பெர்துவான் அகோங் (மலேசிய அரசர்) பதவிகள் வகித்தவர் ஆவார்.  

### மனைவிகள்

- 3-ஆவது மனைவி - சிக் சோபியா அப்துல் கனி; *(Cik Sofia binti Abdul Ghani)* (இறப்பு: 1908)
- 4-ஆவது மனைவி - சிக் ரொகாயா முகமட் அமின்; *(Cik Rogayah binti Muhammad Amin)* (இறப்பு: 1909)
- 5-ஆவது மனைவி - சிக் சிக் பிந்தி அப்துல்லா; *(Cik Chik binti Abdullah)* (தி.1908); (இறப்பு: 11 சூன் 1949)
- 6-ஆவது மனைவி - தெங்கு அம்புவான் அப்துல் ஜாலில்; *(Tengku Ampuan Raja Zubaidah binti Abdul Jalil of Perak)* (தி.1908); (இறப்பு: 17 அக்டோபர் 1918)
- 7-ஆவது மனைவி - சிக் அஞ்சூங் நெகாரா மைமுனா; *(Cik Anjung Negara Maimunah binti Abdullah)* (தி.1910)
- 8-ஆவது மனைவி - சிக் பூரி நெகாரா பிடாயா; *(Cik Puri Negara Bidayah binti Ahmad)* (தி.1912)
- 9-ஆவது மனைவி - தெங்கு அம்புவான் பாதுக்கா ராஜா பத்திமா; *(Tengku Ampuan Paduka Seri Negara Raja Fatimah)* (தி.1921)
- 10-ஆவது மனைவி - தெங்கு பெசார் செரி நெகாரா ராஜா மரியாம்; *(Tengku Besar Seri Negara Raja Mariam @ Bulat binti Raja Ahmad)* (தி.1925)
- 11-ஆவது மனைவி - சிக் ஜொகாரி பிந்தி அப்துல்லா; *(Cik Johari binti Abdullah)* (தி.1925)

## நினைவகங்கள்

கோலாலம்பூர்; மற்றும் சிலாங்கூரில் சுல்தான் சுலைமான் நினைவாக சில இடங்களுக்கு அவரின் பெயர் சூட்டப்பட்டு உள்ளது.  

- சுல்தான் சுலைமான் கட்டடம், கோலாலம்பூர்
- கிள்ளான் சுல்தான் சுலைமான் பள்ளிவாசல். கிள்ளான், சிலாங்கூர்
- அலாவுதீன் பள்ளிவாசல் ஜூக்ரா, சிலாங்கூர்
- சுல்தான் அலாவுதீன் சுலைமான் சா கல்லூரி, மலேசிய புத்ரா பல்கலைக்கழகம், செர்டாங், சிலாங்கூர்
- சுல்தான் சுலைமான் சா உயர்நிலைப்பள்ளி, பெஸ்தாரி ஜெயா, சிலாங்கூர்
- சுல்தான் சர் அலாவுதீன் சுலைமான் சா சாலை, சா ஆலாம், சிலாங்கூர்